《醉赠故张职方重》
明代·王世贞

匈奴十万骑，席捲燕山红。羽檄天下兵，谁能辨英雄。

张侯尚书郎，倜傥国士风。还他惠文冠，佩我乌号弓。

匣中吴钩色，煜煜青芙蓉。三晋侠少年，结束花䯀骢。

一呼万众合，片语千金空。还迁缙云氏，上计葡萄宫。

颐指金吾帅，长揖司马公。画地作黄河，波涛起其中。

挂冠神武外，买田平陵东。匕首铸腰镰，吹愤气成虹。

我本落魄人，衣带绁其躬。相携一斗酒，醉眼天朦胧。

掷君牛角书，莫令我辈逢。请看长安道，功名谁得终。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。